EVROPSKA KOMISIJA Bruselj, 9.8.2021 COM(2021) 461 final 2021/0259(NLE) Predlog SKLEP SVETA o stališču, ki se v imenu Evropske unije zastopa v regionalnem usmerjevalnem odboru prometne skupnosti glede ustanovitve tehničnega odbora za vodni promet in multimodalnost



OBRAZLOŽITVENI MEMORANDUM 1.Predmet urejanja predloga Ta predlog se nanaša na sklep o določitvi stališča, ki se v imenu Unije zastopa v regionalnem usmerjevalnem odboru prometne skupnosti v zvezi s predvidenim sprejetjem sklepa regionalnega usmerjevalnega odbora o ustanovitvi tehničnega odbora za vodni promet in multimodalnost. 2.Ozadje predloga 2.1.Pogodba o prometni skupnosti Evropska unija je pogodbenica Pogodbe o prometni skupnosti (v nadaljnjem besedilu: Pogodba), ki se začasno uporablja od leta 2017. Cilj Pogodbe je ustanoviti prometno skupnost na področju cestnega in železniškega prometa, prometa po celinskih plovnih poteh in pomorskega prometa ter razviti prometno omrežje med Evropsko unijo in pogodbenicami iz jugovzhodne Evrope. Pogodba je začela veljati 1. maja 2019. 2.2.Regionalni usmerjevalni odbor Regionalni usmerjevalni odbor je ustanovljen s členom 24 Pogodbe. Odgovoren je za upravljanje Pogodbe in zagotavljanje njenega pravilnega izvajanja. V ta namen daje priporočila in sprejema sklepe v primerih, določenih v Pogodbi. Regionalni usmerjevalni odbor zlasti: (a) pripravlja delo za ministrski svet; (b) odloča o ustanovitvi tehničnih odborov; (c) daje priporočila in sprejema sklepe v skladu s Pogodbo; (d) v zvezi z na novo sprejetimi akti EU sprejema ustrezne ukrepe, predvsem z revizijo Priloge I k Pogodbi; (e) po posvetovanju z ministrskim svetom imenuje direktorja stalnega sekretariata; (f) lahko imenuje enega ali več namestnikov direktorja stalnega sekretariata; (g) določa pravila delovanja stalnega sekretariata; (h) s sklepom lahko spremeni raven proračunskih prispevkov; (i) sprejme letni proračun prometne skupnosti; (j) sprejme sklep, v katerem določi postopke za izvrševanje proračuna, predložitev in revizijo poročil ter preglede; (k) sprejema sklepe v sporih, ki jih predložijo pogodbenice;

(l) sprejema splošna načela na področju dostopa do dokumentov v zvezi z dokumenti, ki jih hranijo organi, ustanovljeni s Pogodbo ali na njeni podlagi; (m) sprejema letna poročila za ministrski svet o izvajanju celovitega omrežja; (n) v zvezi z nekaterimi akti Unije določi roke in načine za prenos za pogodbenice iz jugovzhodne Evrope. 2.3.Predvideni akt regionalnega usmerjevalnega odbora Regionalni usmerjevalni odbor naj bi na svojem naslednjem zasedanju sprejel sklep o ustanovitvi tehničnega odbora za vodni promet in multimodalnost (v nadaljnjem besedilu: predvideni akt). Predvideni akt bo postal zavezujoč za pogodbenice v skladu s členom 25(1) Pogodbe, ki določa: „Sklepi regionalnega usmerjevalnega obora so zavezujoči za pogodbenice.“ 3.Stališče, ki se zastopa v imenu Unije Regionalni usmerjevalni odbor mora sprejeti ta sklep, saj je nujen za pravilno izvajanje Pogodbe v okviru ustanovitve prometne skupnosti na področju cestnega in železniškega prometa, prometa po celinskih plovnih poteh in pomorskega prometa ter razvoja prometnega omrežja med Evropsko unijo in pogodbenicami iz jugovzhodne Evrope. Cilj tehničnega odbora za vodni promet in multimodalnost bo obravnavanje ključnih vprašanj s področja vodnega prometa (pomorske zadeve, celinske plovne poti in pristanišča) ter vidikov multimodalnosti in spodbujanje njihove učinkovite uporabe. Ker je Unija pogodbenica Pogodbe, je treba določiti stališče Unije. 4.Pravna podlaga 4.1.Postopkovna pravna podlaga 4.1.1.Načela Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“. Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“. 4.1.2.Uporaba v obravnavanem primeru Regionalni usmerjevalni odbor je organ, ustanovljen s Pogodbo, in sicer s Pogodbo o prometni skupnosti. Akti, ki naj bi jih regionalni usmerjevalni odbor sprejel, so akti s pravnim učinkom. Regionalni usmerjevalni odbor je na podlagi člena 26 Pogodbe pooblaščen za sprejemanje sklepov o ustanovitvi tehničnih odborov. Navedeni sklepi zaradi svoje narave in kot del mednarodnega prava, ki ureja regionalni usmerjevalni odbor, vsebujejo elemente, ki vplivajo na pravni položaj pogodbenic Pogodbe in s tem tudi Unije. Zato jih je treba šteti za akte s pravnim učinkom. Predvideni akt ne dopolnjuje ali spreminja institucionalnega okvira Sporazuma. Postopkovna pravna podlaga za predlagani sklep je zato člen 218(9) PDEU. 4.2.Materialna pravna podlaga 4.2.1.Načela

Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. 4.2.2.Uporaba v obravnavanem primeru Predvideni akt je potreben za pravilno delovanje Pogodbe. Cilji in elementi Pogodbe spadajo na področje prevoza v cestnem in železniškem prometu ter po celinskih plovnih poteh, kot je določeno v členu 91 PDEU, ter pomorskega prometa, ki ga zajema člen 100(2) PDEU. Zaradi svoje horizontalne narave predvideni akt zadeva vse te elemente. Materialna pravna podlaga za predlagani sklep zato obsega naslednji določbi: člen 91 in člen 100(2) PDEU. 4.3.Zaključek Pravna podlaga predlaganega sklepa bi morala biti člen 91 in člen 100(2) PDEU v povezavi s členom 218(9) PDEU. 5.Objava predvidenega akta Sklepi regionalnega usmerjevalnega odbora se v skladu s členom 25(2) Pogodbe objavijo v Uradnem listu Evropske unije. 2021/0259 (NLE) Predlog SKLEP SVETA o stališču, ki se v imenu Evropske unije zastopa v regionalnem usmerjevalnem odboru prometne skupnosti glede ustanovitve tehničnega odbora za vodni promet in multimodalnost SVET EVROPSKE UNIJE JE – ob upoštevanju Pogodbe o delovanju Evropske unije ter zlasti člena 91 in člena 100(2) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1)Pogodba o ustanovitvi prometne skupnosti (v nadaljnjem besedilu: Pogodba) je bila v imenu Unije odobrena s Sklepom Sveta (EU) 2019/392, začela pa je veljati 1. maja 2019. (2)Za upravljanje Pogodbe in njeno pravilno izvajanje je bil s Pogodbo ustanovljen regionalni usmerjevalni odbor. Regionalni usmerjevalni odbor lahko na podlagi člena 26 Pogodbe sprejema sklepe o ustanovitvi tehničnih odborov. (3)Tehnični odbori lahko pripravijo predloge s svojih področij pristojnosti, ki jih predajo regionalnemu usmerjevalnemu odboru v odločanje. Tehnične odbore sestavljajo predstavniki pogodbenic. Kot opazovalke lahko v njem sodelujejo vse države članice EU. (4)Regionalni usmerjevalni odbor bo v kratkem sprejel sklep o ustanovitvi tehničnega odbora za vodni promet in multimodalnost.